**Fond SK-NIC vyhlasuje v spolupráci s Nadáciou Pontis výzvu v oblasti kybernetickej bezpečnosti**

**Novovzniknutý fond spoločnosti SK-NIC prerozdelí 100 000 eur**

Bratislava, 30. septembra 2019– **Spoločnosť SK-NIC vytvorila Fond SK-NIC, ktorého cieľom je podporovať internetovú komunitu na Slovensku. Hodnotenie projektov bude mať na starosti Nadácia Pontis. V rámci novej výzvy podporí fond malé projekty, ktoré sa zameriavajú na kybernetickú bezpečnosť a internetové vzdelávanie. O finančnú podporu od 2 500 eur do 10 000 eur môžu žiadať fyzické osoby, podnikatelia, ale aj občianske združenia, neziskové organizácie, školy a iné právnické osoby s projektom smerujúcim k ochrane virtuálneho Slovenska.**

Rýchly rozvoj digitalizácie so sebou prináša rôzne hrozby. Kybernetický priestor je potrebné dôsledne chrániť a ľudí v otázkach kybernetickej obrany viac vzdelávať. Spoločnosť SK-NIC sa v tejto oblasti dlhodobo angažuje. Vytvorenie fondu je krokom k strategickej a transparentnej podpore inovatívnych projektov. Fond sa bude každoročne napĺňať financiami z registrácie domén .sk, konkrétne sumou 5 % z každej registrácie. Tak určuje zmluva medzi spoločnosťou SK-NIC a Úradom podpredsedu vlády SR pre investície a informatizáciu.

*„Fond SK-NIC vnímame ako ďalšiu možnosť podporiť nápady mladých a kreatívnych ľudí, slovenských organizácií, menších firiem či startupov. Práve v týchto prípadoch mnohokrát nie sú potrebné obrovské sumy, stačí pomoc s nápadom. V čase keď sú témy ako kybernetická bezpečnosť či potreba nadobúdania digitálnych zručností vysoko aktuálne, môžu šikovní mladí ľudia z IT komunity dostať vďaka výzve z Fondu SK-NIC svoje nápady do reálnej podoby,“*  hovorí Jaroslav Kmeť, generálny riaditeľ IT sekcie Úradu podpredsedu vlády SR pre investície a informatizáciu.

**Projekty bude posudzovať Nadácia Pontis**

Procesom zberu žiadostí a vyhodnocovaním projektov poverila spoločnosť SK-NIC Nadáciu Pontis, ktorá sa dlhoročne venuje spravovaniu firemných fondov. „Fond SK-NIC bude rozdeľovať prostriedky transparentne a v prospech tých, ktorí budú mať na rozvoj internetovej komunity pozitívny dopad. Rovnako, ako pri iných fondoch, Nadácia Pontis v hodnotiacom procese zostaví odborné komisie zo zástupcov verejnej správy, mimovládnych organizácií a firiem, ktorí budú projekty posudzovať nezávisle a nestranne,“ hovorí Michal Kišša, výkonný riaditeľ Nadácia Pontis.

Pri hodnotení sa bude prihliadať najmä inovatívnosť, účelnosť, ale aj na prínos projektov, teda na to, ako s ich pomocou dosiahnuť čo najväčší efekt. Šancu získať finančnú podporu majú tie, ktoré efektívne využívajú informačno-komunikačné technológie na vzdelávanie, alebo projekty vzdelávajúce o týchto technológiách. Do výzvy sa môžu prihlásiť aj nápady zvyšujúce informačnú, alebo kybernetickú bezpečnosť. Výzva je určená aj pre začínajúce projekty.

Na výzvu v roku 2019 vyčlenil Fond SK-NIC sumu 100 000 eur, pričom maximálna výška finančného príspevku na jeden projekt je 10 000 eur. Žiadosti môžu záujemcovia posielať od 30. septembra 2019 do 31. októbra 2019, a to prostredníctvom online formulára na [www.darca.sk](file:///C:\Users\zuzana.schalekova\AppData\Local\Microsoft\Windows\INetCache\Content.Outlook\MKOBIN6A\www.darca.sk).

**Záujemcovia sa môžu dozvedieť viac informácií na stránke Nadácie Pontis** [**www.nadaciapontis.sk/projekty/fond-sk-nic/vyzvy**](https://www.nadaciapontis.sk/projekty/fond-sk-nic/vyzvy)**. Úspešní žiadatelia budú zverejnení do 20. decembra 2019.**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**

**Nadácia Pontis**[**www.nadaciapontis.sk**](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe.*

**Kontakt a doplňujúce informácie:**

Jana Meszárosová, PR manažérka, [jana.meszarosova@nadaciapontis.sk](mailto:jana.meszarosova@nadaciapontis.sk), +421 905 900 426